`n Ander tipe chaos | A day in the life of Corli van der Merwe
`n Ander tipe chaos
Posted on Januarie 6, 2010 by corlivandermerwe
Party dae in `n nuuskantoor is regtig chaos. Daar is jou gewoon besig dae wat `n mens soveel stories het dat jy die een deadline na die ander mis.
Die dae wat daar so min verslaggewers is dat `n mens nie by alles kan uitkom nie – al is daar dalk nie soveel stories nie.
En dan is daar die soort wat ons vandag gehad het en more gaan hê. Die dae wat daar `n groot geleentheid is soos die matriekuitslae wat more uitkom. Dit is net chaos.
Almal hardloop rond agter stories aan, bel matrikulante, paai histeriese ouers wat die hel in is oor die koerant nie vroeër op straat gaan wees nie en soek naarstigtelik na foto's van die siele wat goed gevaar het.
Onder hierdie kategorie val ook groot stories waaraan die hele nuuskantoor sal werk soos byvoorbeeld `n ikoon wat dood is (kan julle dink as Nelson Mandela die dag tot sterwe kom!), vliegongelukke of `n groot sportgebeurtenis (sokkerwêreldbeker!). Dan buzz hierdie plek so dat `n mens kan sweer die gebou gaan die grond verlaat en maan toe gaan.
Dit is alles groot pret en so maar jy beter vir jou `n energy drink bring. Dit kan `n lang dag raak. Tussendeur hoop en bid jy dat die onderwysdepartement se data minder foute in sal hê as die vorige jaar want moerige ouers verstaan nie dat die fout nie joune is nie.